Heyvanların bədən örtükləri və bədən quruluşu | 4

Bu heyvanların bədəni eyni seqmentlərdən - buğumlardan ibarətdir. Bir çoxları üçün xarakterik xüsusiyyət onlarda qılcıqların olmasıdır. Qum qurdunda və nereiddə belə qılcıqlar çoxdur. Onlar bədən buğumlarının yan hissəsində yerləşən ayaq pərlərinin üzərində olur. Bu qurdlar ayaq pərləri vasitəsilə üzürlər. Həlqəvi qurdların dəri və əzələlərdən ibarət dəri-əzələ kisəsi var. Dəri altında həlqəvi, ondan altda isə uzununa yerləşmiş əzələlər olur. Bu əzələlərin növbə ilə yığılıb-açılması sayəsində onlar hərəkət edə bilirlər. Zəlilərdə isə bədənin ön və arxa tərəfində sormaclar yerləşir. Ön sormacların köməyi ilə zəlilər şikarını tutur. Hər iki sormac vasitəsilə hərəkət zamanı müxtəlif əşyalara yapışa bilir. Onlarda ayaq çıxıntıları və qılcıqlar olmur. Bağırsaqboşluqlular Bağırsaqboşluqluların bir çoxu dəniz və okeanlarda, bəziləri isə şirin su hövzələrində yaşayır. Onlara həm suyun səthində, həm də dərinliklərdə rast gəlinir. Bağırsaqboşluqluların fəal hərəkət edən və passiv oturaq həyat tərzi keçirən formaları var. Bağırsaqboşluqluların oturaq həyat tərzi keçirən nümayəndələri polip, fəal hərəkətlilər isə meduza adlanır. Poliplər döşənək hissəsi ilə sudakı cisimlərə və ya dib səthə yapışırlar. Bədənin "qolcuqlar" ilə əhatə olunmuş ağız hissəsi yuxarıda yerləşir. Polip formalı bağırsaqboşluqlular birlikdə ov etmək və düşmənlərdən qorunmaq üçün çox vaxt koloniyalar əmələ gətirir. Kirəcşəkilli skeleti olan polip koloniyaları şaxələnmiş budaqcıqlar şəklində olur. | ▲ Həlqəvi qurdların müxtəlifliyi

Polip bədən forması |
▲ hidra | ▲ mərcan polipləri
Meduza bədən forması |
▲ aureliya | ▲ stavromeduza