Parazitizm - bir orqanizmin digər ev sahibi orqanizmdə və ya onun daxilində yaşadığı, ona müəyyən zərər vurduğu və quruluş olaraq bu həyat tərzinə uyğunlaşdığı iki müxtəlif canlı orqanizm arasında sıx əlaqə formasıdır. Pedipalp - hörümçəklərdə çənənin əsasında
yerləşən, əsasən, müdafiədə, qidanın tutulması və saxlanılmasında iştirak edən, üzəri tükcüklərlə örtülmüş bir cüt ətrafın şəkildəyişməsidir. |
Plankton - əsasən, suda asılı halda yaşayan və ancaq su cərəyanı qüvvəsi ilə hərəkət edən bitki və ya heyvan orqanizmləridir. Polip - bir tərəfi açıq kisəyə bənzəyən, təxminən silindrik formalı, adətən, oturaq və ya azhərəkətli bağırsaqboşluqlulardır. Populyasiya - müəyyən ərazidə birlikdə yaşayan eyni canlı növünün sərbəst cütləşib nəsil verə bilən fərdlər qrupunun cəmidir. Psixi sağlamlıq - insanın özünə və ətrafdakı insanlara olan münasibətdə, ümumilikdə bütün həyatı boyu müxtəlif hadisələrin, həyatın streslərinin, sosial və maddi çətinliklərin öhdəsindən gəlməyə, öz qabiliyyətlərini reallaşdırmağa, davranışlarını düzgün tənzimləməyə imkan verən ruhi vəziyyətidir. |  | Savanna - seyrək ağac örtüyü ilə xarakterizə olunan qarışıq meşəlik-çəmənlik ekosistemidir. Stres - xarici və ya daxili mühitin mənfi amillərinin (ağır, gözlənilməz və mürəkkəb şəraitin) təsirinə cavab olaraq canlı orqanizmdə sinir sisteminin normal vəziyyətdən kənara çıxması və gərgin psixoloji-emosional vəziyyətdir. Trofik səviyyə - hər bir ekosistemdə canlı orqanizmin qida zəncirində tutduğu mövqeyidir. Tundra - Yer kürəsinin arktik qurşağının sərt iqlimi, daimi donuşluğu olan, az bitkiyə malik meşəsiz sahəsidir. Tüləmə - məməlilərdə müəyyən vaxtlarda fəsildən asılı olaraq tük örtüyünün dəyişməsi və təzələnməsidir. Vəzili orqan - çoxhüceyrəli orqanizmlərin xüsusi bioloji fəal maddələr ifraz edən orqanıdır. Yarus - təbii qruplaşmalarda bitkinin yerüstü və yeraltı hissələrinin şaquli istiqamətdə yerləşdiyi mərtəbələrdən hər biridir. Zooplankton - fitoplanktonlarla qidalanan və ancaq su cərəyanı qüvvəsi ilə hərəkət edən mikroskopik canlı orqanizmlərdir.