II hissə |  |

| Uzunsov bədən formalı balıqların bədəni baş, gövdə və quyruq hissələrindən ibarətdir. Balıqlar üzgəclərin köməyi ilə hərəkət edir. Balıqların irəli hərəkətində əsas rolu quyruq üzgəci oynayır. Balıqlar suyun dibinə enərkən və ya səthinə qalxarkən suda müvazinəti saxlamaq üçün cüt döş və cüt qarın üzgəclərindən istifadə edirlər. Tək anal və bel üzgəcləri bədənə dayanıqlıq verir. Amfibilər həm quruda, həm də su hövzələrində yaşayan onurğalılardır. Onların bədəni baş, gövdə və ətraflardan ibarətdir. Göl qurbağasının arxa ətrafları ön ətraflarından daha uzun olduğuna görə sıçrayışla hərəkət edə bilir. Arxa ətraflarının barmaqları arasında üzmə pərdəsi olur. Sürünənlərin bir çoxu quruda, bir hissəsi isə su mühitində yaşayır. Bu səbəbdən orqanizmlər arasında bədən formasına və hərəkət üsuluna görə fərqlər vardır. Sürünənlərin çox qısa ətraflar, olduğuna görə quyruq da hərəkətdə iştirak edə bilər. İlanların ətrafları yoxdur. Timsahların ayaq barmaqları arasında üzmə pərdələri olur.

İlanlar əzələlərini yığıb boşaldaraq sürünür | Timsahlar, buqələmunlar, iquanalar, quru tısbağaları ətraflarının köməyi ilə hərəkət edirlər | Dəniz tısbağası kürəkşəkilli ətrafları ilə üzür

| Quşlar uçan onurğalılardır. Quşların bədəni baş, boyun, gövdə, quyruq və ətraflara bölünür. Uçmaqla əlaqədar olaraq quşların ön ətrafları qanadlara çevrilib. Pinqvinlər, dəvəquşular kimi bəzi quşlar uça bilmir. Quşların uçuşunda qanadlar və quyruq hissəsində olan iri lələklər mühüm rol oynayır. Quyruq lələklərinin köməyi ilə quş uçuşunu istiqamətləndirir və yerə enərkən sürətini tənzimləyir.