II hissə |  |

| Düzgün qidalanma hesabına orqanizm ehtiyac duyduğu əsas qidalar ilə təmin olunur. O həmçinin enerji balansını qorumaq üçün bizə lazımi miqdarda enerji verir. Bunun üçün qidadan alınan enerji orqanizm tərəfindən istifadə edilən enerjiyə bərabər olmalıdır. Qidadan alınan enerji kilokalori (və ya kkal) adlanan vahidlə ölçülür. Orqanizmin fəallığı və normal inkişafı üçün qidada karbohidratlar, zülallar, yağlar, vitaminlər, minerallar və su zəruridir.

Ətin və yumurtanın tərkibində zülal olur. Orqanizmdə gedən bir çox proseslərdə zülallar mühüm rol oynayır. Orqanizmin böyüməsinə və bədənin müxtəlif hissələrinin, o cümlədən əzələ toxumasının inkişafına kömək edir. Çörəyin tərkibində karbohidrat olur. Karbohidrat bədənimizin əsas enerji mənbəyidir. |  | Pendirin və qaymağın tərkibində yağlar olur. Yağlar enerji toplamağa və bədənimizi isti saxlamağa kömək edir. Meyvə və tərəvəz vitamin və minerallarla zəngindir. Vitamin və minerallar orqanizmdə tənzimləyici rol oynayır, böyüməni, normal inkişafı və sağlamlığı təmin edir.

| Qida piramidası Düzgün və balanslaşdırılmış qidalanma orqanizmin ehtiyac duyduğu bütün qidaları lazımi miqdarda təmin edir. Bunun üçün nə çox, nə də az yeməliyik. Gündəlik qidanı təşkil edən maddələr müəyyən nisbətdə olmalıdır. Qida maddələrinin düzgün seçilməsi üsullarından biri də qida piramidasının tərtib olunmasıdır. Piramida aşağıdan karbohidratlarla zəngin qida ilə başlayır və daha az tələb olunan digər qida qrupları ilə yekunlaşır.