Ekosistemlərdə enerji axını | 6

Günəş şüaları suyun dib hissəsinə çata bildiyi üçün su bitkiləri də yaxşı inkişaf edir. Həmçinin küləyin təsiri ilə də burada su qatları oksigenlə yaxşı zənginləşir. Suyun üst hissəsindəki bu əlverişli şərait suda asılı halda yaşayan və əsasən, axınlar ilə hərəkət edən plankton orqanizmlərin güclü inkişafına səbəb olur. Nəticədə həmin sahədə çoxlu su heyvanları məskunlaşır. Buradakı yem bolluğu hövzənin digər hissələrindən heyvanları, xüsusilə balıqları sahil zonaya cəlb edir. Su ekosisteminin dib hissəsi dərin olduğuna və Günəş işığı az düşdüyünə görə burada fotosintez edən canlılar yaşaya bilmir. Suyun alt qatlarında aşağı temperatur və oksigen az olur. Nəticədə canlıların yaşayışı üçün əlverişsiz şərait yaranır. Burada suyun dib hissəsində yaşamağa uyğunlaşmış bentos canlılara rast gəlinir. İkitaylı molyusklar, dəniz ulduzları, dib balıqları, bəzi qurdlar bentos canlılara misal ola bilər. Əksər balıqlar, dəniz məməliləri, kalmarlar kimi canlılar suda fəal üzən nekton orqanizmlərə aiddir. | Bilirsinizmi? Suda yaşayan və fotosintez edən mikroskopik orqanizmlər olan fitoplanktonlar su ekosisteminin qida zəncirinin ilk halqasını təşkil edir. Fitoplanktonlarla qidalanan mikroskopik canlılar isə zooplankton adlanır.

Fəaliyyət
Meşə və səhra ekosistemlərinin müqayisəsi
İşin gedişi:

1. Şəkilləri diqqətlə nəzərdən keçirin. | 2. Cədvəli dəftərinizdə çəkin.
Ekosistemlər | Abiotik amil | Biotik amil
Meşə |  |
Səhra |  |

3. Bu ekosistemləri abiotik və biotik amillərə görə fərqləndirin və cədvəldə qeyd edin.
4. Bu ekosistemlərdə rast gəlinən iki qida zəncirinin sxemini dəftərinizdə çəkin.
Müzakirə edin:
1. Sizcə, hansı ekosistem canlıların müxtəlifliyi baxımından daha zəngindir?
2. Bu ekosistemlər arasında fərqlərin əsas səbəbləri nədir?
3. Hansı ekosistemdə qida zəncirində bir canlının yox olması qida şəbəkəsinə daha ciddi təsir göstərir? Fikrinizi əsaslandırın.