II hissə |  |

| İnsanın sağlamlığına təsir edən zərərli vərdişlərə mobil cihaz, televiziya və internet asılılığı, həmçinin spirtli və energetik içkilər, siqaret və narkotik maddələrdən istifadə aid edilir. Mobil cihaz, televiziya və internet asılılığı elektromaqnit şüalanma mənbəyi olması ilə yanaşı, orqanizmi uzun müddət gərgin vəziyyətdə saxlayır. Nəticədə yorğunluq səviyyəsi artır, yuxu rejimi pozulur, orqanizmin qoruyucu-uyğunlaşma reaksiyaları və yaddaşı zəifləyir.

Düzgün və balanslaşdırılmış qidalanma sağlamlığı qorumağın vacib şərtlərindən biridir. "Fast food" kimi tanıdığımız tez hazırlanan, rahat və tez yeyilə bilən qidalardan həddindən artıq istifadə zərərlidir. Bu qidalar yağ və şəkər ilə zəngin olduqları üçün onların enerji dəyəri də yüksəkdir. Onlarla davamlı qidalanmaq artıq çəkiyə, piylənməyə səbəb olur və ürəyə mənfi təsir göstərir. Qazlı içkilər və kokteyllər şəkərlə zəngindir. Həddindən artıq şəkər ən çox diabet və piylənmənin səbəbidir.
Bəzi insanlar spirtli və energetik içki, nikotin və narkotik maddələrdən istifadə edərkən, siqaret çəkərkən hər hansı bir problemini unutmaq, bəziləri isə sadəcə həzz almaq istəyirlər. Başqa bir qrup insanlar isə bu halı ailədə yaşca böyüklərdə görür və təkrarlayırlar. Nəticədə bu zərərli vərdişlər insanın sinir sisteminə təsir göstərir və orqanlar sistemlərinin uzlaşmış fəaliyyəti pozulur. Belə adamlar əsəbi olur, əlləri əsir, yaddaşı zəifləyir, qan damarlarının daralması nəticəsində beyin və digər orqanlar oksigen və qida maddələri ilə pis təchiz olunur. Bu isə insanın sağlamlığının itirilməsinə, ömrünün qısalması ilə yanaşı, onun cəmiyyətdə mənəvi və əxlaqi dəyərlərini itirməsinə gətirib çıxarır.
Öyrəndiklərinizi tətbiq edin
Şəkillərə diqqətlə baxın.
Müzakirə edin:
• Bu şəkillərdə nə təsvir olunmuşdur?
• Bu hansı nəticələrə gətirib çıxara bilər?
• Nəticələr prosesin davametmə müddətindən asılıdırmı?
• Bu prosesdə iştirak edən insanın yaşı ilə nəticələr arasında əlaqə varmı? Cavabınızı əsaslandırın.
• Mənfi nəticələri necə azaltmaq olar?