| Sağlam həyat tərzi
Sağlam həyat sadəcə pəhriz və idman demək deyil. Sağlam həyat tərzi hər bir insanın öz sağlamlığını qorumağı və möhkəmləndirməyi, iş qabiliyyətini yüksək səviyyədə saxlamağı, gigiyenik qaydalara əsaslanan gümrah yaşamağı və xəstəliklərdən uzaq olmağı nəzərdə tutur. Ümumdünya Səhiyyə Təşkilatı sağlamlığı təkcə xəstəliklərdən uzaq bir həyat tərzi deyil, fiziki, mənəvi və sosial olaraq tam bir tarazlıq halı kimi izah edir. |
⬤ | "Gündə 10 min addım" fikri keçən əsrin 60-cı illərində Yaponiyada ortaya çıxıb. Arizona Universiteti tərəfindən aparılan bir araşdırmada sağlam olan böyüklərin gündəlik addım hədəfləri belə sıralanır: ✔ 5000 addımdan az - hərəkətsiz həyat tərzi; ✔ 5000-7500 addım - aşağı səviyyəli fəal həyat (idman və ya gimnastika xaricindəki gündəlik fəaliyyət); ✔ 7500-10000 addım - fəal həyat (öz istəyi ilə icra edilən fəaliyyət); ✔ 12500 addımdan artıq - çox fəal həyat tərzi.
⬤ | 1. Sağlam həyat tərzi fiziki fəaliyyətlə necə bağlıdır? 2. Hansı amillər insanın fiziki və psixoloji sağlamlığına müsbət təsir göstərir? 3. Sizcə, hansı amillər insanda bir sıra xəstəliklərin yaranma riskini artırır?

| Bölmədə öyrənəcəksiniz • İnsanın sağlamlığına mümkün qədər fiziki fəallıq və idman, orqanizmin möhkəmləndirilməsi, şəxsi gigiyena, düzgün (müntəzəm və ifrat olmayan) qidalanma və qida rasionu kimi amillər təsir edir • Emosiyaları idarə etmək, daimi gərginlik, əsəbilik də insanın psixi sağlamlığına təsir göstərir • Mobil telefondan asılılıq, "fast food" məhsulları, zərərli vərdişlər (siqaret, spirtli içkilərə və narkotik maddələrə aludəlik) insan orqanizmində müxtəlif xəstəliklərin yaranması riskini artırır • Bədən kütlə indeksi (BKİ) ilə yaşlı insanlarda sağlamlıq problemlərinə səbəb ola biləcək artıq çəki və piylənmə riski yoxlanılır