Sözlük

Abiotik amil - canlı orqanizmlərə birbaşa və ya dolayısı ilə təsir edən işıq, temperatur, hava, su, torpaq kimi cansız təbiət şəraitidir. Avtotrof orqanizmlər - işıq və ya kimyəvi rabitə enerjisindən istifadə edərək qeyri-üzvi maddələrdən üzvi maddələr hazırlayaraq qidalanan orqanizmlərdir. Bentos - su ekosistemlərinin dib hissəsində yaşamağa uyğunlaşmış orqanizmlərin cəmidir. Biom - Yer kürəsinin təxminən eyni temperatura malik və eyni miqdarda yağış və ya qar yağan, müəyyən iqlimi olan, müəyyən bitki və heyvanların yaşadığı böyük əraziləridir. Biomüxtəliflik - Yer üzərində bitkilər, heyvanlar, göbələklər və mikroorqanizmlər kimi bütün canlıların, onların yaşadıqları ekosistemlərin müxtəlifliyidir. Biotik amil - orqanizmlərin digər orqanizmlərə, həmçinin onların yaşayış mühitinə göstərdiyi təsirlərdir. Detrivor - ölmüş bitki və heyvan qalıqları, yaxud onların tullantı məhsulları ilə qidalanan canlılardır. Ekoloji piramida - müəyyən bir ekosistemdə canlıların qidalanma əlaqəsini və müxtəlif trofik səviyyələr vasitəsilə enerji və ya biokütlə axınını göstərmək üçün piramida şəklində qrafik təsvirdir. Fitoplankton - suda yaşayan və ancaq su cərəyanı qüvvəsi ilə hərəkət edən avtotrof orqanizmlərdir. Herbivor - yalnız bitkilərlə qidalanan canlılar və ya ilkin konsumentlərdir. Heterotrof orqanizmlər - hazır üzvi maddələrlə qidalanan orqanizmlərdir. |  |
Xeliser - hörümçəklərin, əsasən, hücumda, qidanın tutulmasında və müdafiədə iştirak edən bir cüt itiuclu çənə çıxıntısıdır. |
Xitin - buğumayaqlılarda bədəni xaricdən örtən skeletə möhkəmlik verən karbohidratdır. Karnivor - yalnız heyvanlarla qidalanan canlılar və ya ikinci konsumentlərdir. Klimatoqram - il ərzində müəyyən ərazidə temperatur və yağıntının miqdarı kimi iqlim elementlərinin qrafik təsviridir. Kommensalizm - iki müxtəlif canlı orqanizm arasında gedən, biri üçün faydalı, digəri üçünsə heç bir təsirə malik olmayan müsbət qarşılıqlı təsir formasıdır. Manti - molyusklarda bədəni örtən və çanaq əmələ gətirən dəri büküşüdür. Meduza - adətən, çətirşəkilli bədən formalı və fəal hərəkətli bağırsaqboşluqlulardır. Mutualizm - hər birinin fayda əldə etdiyi iki və ya daha çox müxtəlif canlı orqanizm arasında ekoloji qarşılıqlı əlaqə formasıdır. Mühit - orqanizmin həyat fəaliyyətinə təsir edən cansız və canlı təbiətin bütün şəraitidir. Nekton - su hövzəsində üzən və ya sərbəst hərəkət edən balıq, bəzi molyusk, dəniz tısbağası kimi su canlılarıdır. Növ - cinsiyyətli yolla çoxala bilən nəsillər əmələ gətirmək üçün bir-biri ilə sərbəst cütləşən oxşar orqanizmlərin ən böyük qrupudur. Omnivor - həm bitki, həm də heyvanlarla qidalanan canlılardır.