| Bioloji müxtəliflik
Heç bir orqanizm tək yaşamır. Yer üzündə hər bir canlı digər canlılarla və ətraf mühitin cansız hissələri ilə daim qarşılıqlı əlaqədə olur. Hər bir canlının sağ qalması bu qarşılıqlı əlaqələrdən asılıdır. Buna görə də orqanizmlər yalnız qida, su, sığınacaq, hava kimi ehtiyaclarının ödənilə biləcəyi mühitlərdə yaşaya bilər. Dünyanın müxtəlif yaşayış mühitlərində oxşar və fərqli olan canlı orqanizmlərə rast gəlinir. |
⬤ | Sakit okeanda yerləşən Palmira rifi adası dünyanın ən təcrid olunmuş yerlərindən biridir. Mərcan rifləri dəniz tısbağalarından və nəhəng molyusklardan mərcan poliplərinə qədər minlərlə dəniz orqanizminin yaşayış mühitidir. Riflər zədələndikdə orada yaşayan orqanizmlər də təhlükə altında olur. Dünyanın bir çox rifləri balıqçılıq, qeyri-adi yüksək su temperaturu, torpaq eroziyası və turizm təhlükəsi altındadır.
⬤ | 1. Torpaq, su və temperatur kimi ətraf mühit amilləri orada yaşayan orqanizmlərə təsir edirmi? 2. Sizcə, səhra dovşanı tayqada yaşayan dovşandan nə ilə fərqlənəcək? 3. İnsanlar digər canlılarla müqayisədə daha çox və müxtəlif mühitlərdə yaşaya bilirlər. Nə üçün?

| Bölmədə öyrənəcəksiniz • Bioloji müxtəliflik biosfer, biomlar, ekosistemlər, orqanizmlərin təbii birlikləri, canlıların populyasiyaları və habitat kimi müxtəlif səviyyələrdə qiymətləndirilir • Habitat orqanizmin yaşayayış məskənidir • Ekosistemlər canlı və cansız təbiətdən ibarətdir • Heyvan və bitki populyasiyalarının paylanmasına və ölçüsünə işıq, temperatur, su, hava, torpaq kimi cansız və canlı təbiət amilləri təsir göstərir • Bioloji müxtəlifliyin göstəricilərindən biri müəyyən ərazidəki müxtəlif növlərin sayıdır • Növ çoxala bilən nəsil əmələ gətirmək üçün bir-biri ilə sərbəst cütləşən canlılar qrupudur • Ekosistemlərdə canlılar arasında qarşılıqlı əlaqələr mürəkkəbdir