Sağlam həyat tərzi | 7

7.3 Psixi sağlamlıq | Açar sözlər psixi sağlamlıq, stres

Psixi Sağlamlıq İnstitutunun tibb şurasının sədrinin sözlərinə görə, sinqapurluların orta ömür uzunluğu təxminən 82 ildir. Ancaq psixi problemləri və xəstəlikləri olan insanların orta ömür uzunluğu 20 il azalır.

| • Sizcə, psixi sağlamlıq nədir? • Necə düşünürsünüz, psixi sağlam insanın xüsusiyyətləri hansılardır? • Sağlam həyat tərzi üçün bu xüsusiyyətlər nə dərəcədə əhəmiyyətlidir?

Həyat nadir hallarda istədiyimiz qədər rəvan gedir. Biz tez-tez psixi, yəni ruhi sağlamlığımıza təsir edə biləcək xəyal qırıqlığı, stres, kədər və mənfiliklərlə qarşılaşırıq. Psixi sağlamlıq təkcə insanın zehnini idarə etmir, həm də fiziki sağlamlığını və orqanizmin necə işlədiyini müəyyən edir.
Fəaliyyət
İnsanın xüsusiyyətləri
İşin gedişi:
1. İnsanlara xas xüsusiyyətləri nəzərdən keçirin:
təmkinli, qorxaq, mərd, zəhmətkeş, tələskən, aqressiv, dostcanlı, davakar, qənaətcil, məsuliyyətli, dürüst, çevik, səmimi, xəsis, dözümsüz, yalançı, səliqəli, təşəbbüskar, həssas.
2. Cədvəli dəftərinizə köçürün. Verilən xüsusiyyətləri cədvəlin müvafiq sütunlarına yazın.

Xüsusiyyətlər
Çatışmazlıqlar | Üstünlüklər

Müzakirə edin:
1. Bu xüsusiyyətlərdən hansını özünüzə aid edə bilərsiniz?
2. Sizcə, bu insani keyfiyyətlər psixi sağlamlığa necə təsir edir?
3. Psixi sağlamlıq zamanla dəyişə bilərmi?
Psixi sağlamlıq insanın emosional, psixoloji və rifah halını əhatə edir. Bu, insanın özünə və ətrafdakı insanlara olan düşüncələrinə, hisslərinə və hərəkətlərinə təsir edir. O həmçinin streslə necə mübarizə aparmağa, başqaları ilə necə davranmağa və sağlam seçimlər etməyə kömək edir. Psixi sağlamlıq uşaqlıq və yeniyetməlikdən yetkinliyə qədər həyatın hər mərhələsində vacibdir.